РЕШЕНИЕ ЗА ИЗПЪЛНЕНИЕ НА КОМИСИЯТА
от 13 ноември 2014 година
за изменение на приложение Е към Директива 64/432/ЕИО на Съвета по отношение на формàта на образците на здравни сертификати за търговия в рамките на Съюза с говеда и със свине и относно допълнителните здравни изисквания във връзка с Trichinella при търговия в рамките на Съюза с домашни свине
(нотифицирано под номер С(2014) 8336)
(текст от значение за ЕИП)
(2014/798/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 16, втора алинея от нея,
като има предвид, че:
(1)
С Директива 64/432/ЕИО се определят ветеринарно-санитарните изисквания относно търговията в рамките на Съюза с говеда и свине. В нея се предвижда, inter alia, че по време на транспортирането до местоназначението говедата и свинете се придружават от здравен сертификат, изготвен в съответствие с установения в приложение Е към посочената директива образец 1 или образец 2, по целесъобразност.
(2)
В съответствие с член 1 от Регламент (ЕО) № 599/2004 на Комисията (2) различните здравни сертификати, които се изискват в контекста на търговията в рамките на Съюза, трябва да се представят на базата на хармонизирания образец, посочен в приложението към същия регламент.
(3)
С оглед на адаптирането, което трябва да се направи на съдържанието на здравните сертификати, установени като образец 1 и образец 2 в приложение Е към Директива 64/432/ЕИО, е необходимо да се адаптира и форматът на тези образци на здравни сертификати.
(4)
Срокът на действие на разпоредбите на член 6, параграф 2, буква д) и член 6, параграф 3 от Директива 64/432/ЕИО изтече на 31 декември 2000 г. и следователно тези разпоредби следва вече да не предлагат възможност за сертифициране в образеца на здравния сертификат, установен като образец 1 в приложение Е към посочената директива.
(5)
В Регламент (ЕО) № 2075/2005 на Комисията (3) се установяват правилата за определяне на статута на стопанствата, в които се държат домашните свине.
(6)
В Регламент (ЕС) № 216/2014 на Комисията (4) за изменение на Регламент (ЕО) № 2075/2005 се предвиждат изискванията, на които трябва да отговарят операторите в сектора на храните, за да бъдат стопанствата им официално признати за стопанства, прилагащи контролирани условия на отглеждане, и да им бъде предоставена дерогация от разпоредбите за изследвания при клане в такива стопанства.
(7)
В Регламент за изпълнение (ЕС) № 1114/2014 на Комисията (5) за изменение на Регламент (ЕО) № 2075/2005 се пояснява какви условия се прилагат, когато домашни свине, предназначени за разплод или доотглеждане, са придвижвани от едно стопанство до друго, като при това придвижване са използвани събирателни центрове.
(8)
За да се даде възможност на държавите членки да прилагат подходящия режим за изследване за Trichinella при клане и да не се излага на риск статутът на стопанството по местоназначение при домашни свине за разплод и доотглеждане, в образеца на здравен сертификат за търговия със свине в рамките на Съюза, установен като образец 2 в приложение Е към Директива 64/432/ЕИО, ще бъде включена информацията за официалното признаване на стопанството на произход на животните, обект на търговия, като стопанство, прилагащо контролирани условия на отглеждане, в съответствие с предвиденото в член 8 от Регламент (ЕО) № 2075/2005.
(9)
Поради това приложение Е към Директива 64/432/ЕИО следва да бъде съответно изменено.
(10)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Приложение Е към Директива 64/432/ЕИО се изменя в съответствие с приложението към настоящото решение.
Член 2
Адресати на настоящото решение са държавите членки.
То се прилага от 1 януари 2015 г.
Съставено в Брюксел на 13 ноември 2014 година.